*Мақпал негізгі мектебі*

*Ашық тәрбие сағаты*

***Тақырыбы:****«Мақпал ауылының тарихи шежіресі»*

*2017- 2018 оқу жылы*

***Тәрбие сағатының тақырыбы:****Мақпал ауылының тарихи шежіресі*

***Білімділік мақсаты:*** *Мақпал ауылының тарихын терең ұғынып, туған ауылын сүюге баулу. Өз өлкесінің шежіресін зерттеп білу. Сол ауылда дүниеге келген ұлы адамдар жөнінде, табиғаты, өзен-көлдері туралы мағлұмат беру;*

***Дамытушылық:*** *оқушылардың танымдық, есте сақтау, роухани қайта жаңғырту, ойлау қабілеттерінің дамуына ықпал ету;*

***Тәрбиелік:*** *оқушылардың Мақпал ауылының өркендеп өсуіне үлес қосуға ұмтылыстарын және сүйіспеншілік сезімдерін оятып, ұлтжандылыққа тәрбиелеу. Эстетикалық, экологиялық, адамгершілік тәрбие беру.*

***Қолданылған көрнекіліктер:*** *Отанға, туған жерге байланысты қанатты сөздер; туған елге байланысты оқушылар салған суреттер; ауыл тарихын шертетін кітап көрмесі; слайд, бейнефильм.*

***Сабақтың барысы***

*1-жүргізуші: Қайырлы күн, құрметті ұстаздар, оқушылар!*

*Осынау кең байтақ ауылымыздың көлдері мен асқар жерлері, алтын дәнді даласы, малға толы өрісі- бәрі болашақ ұрпақ, келешек ұрпаққа сендерге өсиет болып қалады.*

*2-жүргізуші: Туған жеріміз туралы, қасиетті жерде туып өскен ата-бабаларымыз туралы тереңірек білу мақсатында «Ауылдың тарихи шежіресі» атты сыныптан тыс шарамызды өткізгелі отырмыз.*

***Жоспармен таныстыру:***

1. *Мақпал ауылының тарихы.*
2. *Ауылдың көлі, таулары, қасиетті жер атаулары.*
3. *Өлкенің еңбек сіңірген танымал адамдары.*
4. ***Мақпал ауылының тарихы.***

*Мақпал ауылы Бұланды орманының оңтүстік-шығыс беткейін ала, Көкшенің ұсақ-шоқылы өңірін жайлай қалың біткен орманды алқаптың бір бүйірінде орналасқан. Кеңіс үкіметі кезінде Мақпал ауылы К.Маркс ауылы деп аталынған болатын. Еліміз тәуелсіздік алғаннан кейін Мақпал ауылына ауысыты. Бұлай аталу себебі елімізде ауыл іргесіне жақын жерде «Кіші Мақпал» тауы, және солтүстігіне қарай бір-екі шақырым жерде биікке көкке шапшығандай «Үлкен Мақпал» тауы жатқандықтан болар. Аңыздың айтуы бойынша Мақпал деген қыз ерте заманда шалға тигенше өлгенім артық деп, осы жардан құлаған дейді. 1929 жылы бірнеше ұсақ ағайындас ауылдар Ақсары Керей ішіндегі Шуылдақ, Шәлке, Құстек, Көшербай, Мақпал, Сәрке ұжымдасып, К.Маркс атындағы колхозды құрады. Ол кездері техника жоқ, жұмыстардың бәрі қолмен атқарылады. Осы колхоздың алғашқы басқармасы болып Жусупов Архай сайланады. Ол кісіден кейін ауыл басқармасы болған азаматтар көп. Атап өтсек: Байғабыл атамыз, Шәкір, Құржық, Кәрім, Зұқа, Мұхтар, Шортанбайдың Рамазаны деп үлкендер айтады. Бұл азаматтар күн-түн демей ел үшін қызмет атқарады. Ауыл халқы сауатсыз, оқу-білім не екенін білмеді. Колликтевтендіру науқаны саябырлап, бізідің елде де «сауат ашу» яғни «Қызыл Отау» ұйымдастырылады. Осы «Қызыл Отаудың» алғашқы басшысы және мұғалім болып Кенже баласы Садыйық атамыз тағайындалады. Ол кісінің білімі мол, іскер, оқығанынан тоқығаны көп, кісілігі мол абзал жан болған.*

*1930 жылдары ең алғаш ауылға трактор беріліп, оны ауылда бірінші болып жүргізген Нұғман атамыз болған, одан кейін Өзбек, Қалымтай, Нұрмұқанбет, Қайыржан аталарымыз отырады. Машина жүргізген Нұрабаев Абылаш деген атамыз болған.*

*Ұлы Отан соғысы кезінде ауыл азаматтарының көбі ел үшін, жер үшін соғысқа аттанған. Олардың біразы Ұлы Отан соғысынан оралмай қалса, біразы елге оралып, отбасын құрып, өмірлерінің аяғына дейін бейбіт өмірде тіршілік етті. Оларды атап өтсек: Шарипов Қайролла атамыз, Маймақов Кенже, Шалабаев Қаби, Тұйғынов Дүйсенбі, Дорекин Қаратай,Нұртазин Шоттай, Ежов Данил, Сыздықов Дақым атамыз, Досымов Аққожа т.б. аталарымыз.*

*1-жүргізуші:*

*Сұлу дала. Менің сүйген еркемсің,*

*Жаны жайсаң жаратылған өлкемсің.*

*Қандай жақсы қазақ болып туғаным,*

*О, туған жер, тамашасың, көркемсің.*

1. ***Ауылдың көлі, таулары, қасиетті жер атаулары.***

*Туған өлкедегі атаулардың ғана емес олардың аталу себебін де білу біз үшін қазіргі кезде өте маңызды.*

*Орман –кәдімгі атақты Бұланды орманы. Бұланды Бурабай орманына дейін жалғасып жатыр. Қарағайлары оқтаудай тік, бүршік жарып өсіп, көбейіп жатыр. Қайыңдары қыпша белді жас арулардай, бастарына жасыл шәлі оранып, сыбыр-сыбыр сөйлесіп жатқандай. Мақпал тауы екеу. Біреуін кіші Мақпал, екіншісін үлкен Мақпал дейміз. Кіші Мақпалдың үстінде тас орындық бар. Біреу әдейі қашап жасап қойқандай. Үлкен Мақпал алдыңғы жағы ылдилау, арғы беті құлама тік келеді. Ауылдың шығыс жағында Мақпал көлі бар. Көл шағын ғана, кішіректеу. Кіші болғанмен балықтың біріз түрлері бар.*

*Сонымен қатар ауыл маңы қасиетті жер атауларына да бай. Айта кесек: Қосағаш, Аяққұдық, Жалғыз топ,Орта тау, Аю төбе, Жыланды-Қарагер, Шоқай өзегі, Жаман шоқ, Шегебай, Байғабыс. Осыған байланысты аңызға бергісіз, ертегідей жаныңда еліктіріп әкететін әңгімелер өте көп.*

*Соның бірі –Байғабыс төбесі туралы. Ертеде Кереку жағынан бір топ адам Петропавлға дін сьезіне бара жатып, осы төбенің басына қоныпты. От жағып, ошақ қойып, ас ішіп, кешке қонаға жатқан екен. Іштерінде Байғабыс деген діндар адам ауырып қалып, осы жерде жан тапсыратынын сезіп, жанындағыларға «мені ешқайда тасып әуреленбеңдер, бұйырған жер осы шығар, осы жерге қойыңдар» деп өсиет айтады. Бертін ұжымшар құрылғанға дейін белгі тасы болған екен. Үлкендер кезінде осы киелі төбеге келіп, дұға оқып, тілек тілеген екен.*

*Аю төбе атауы Аю атамыздың құрметіне аталған. Бір кездері орман ішіне аюлар пайда болып, зираттағы адамдардың қабірлерін қопарып, елге тыныштық бермепті. Аю атамыз батыр, өжет кісі болса керек, сол аюларға қарсы шығыпты. Кездескендерін қуып, ел маңына жолатпапты. Қорыққан аюлар үркіп, Бурабай жағына ауып кетіпті. Аю ол кісінің лақап аты болған. Осы күндері ол кісінің ұрпақтары әлі бар.*

*Жыланды-Қарагер деп аталатын себебі , бұл төбеде бұрынғы уақытта жыланның ордасы болыпты. Кейін тың кезінде жердің бәрі жыртылып, трактор гуілі үдеген кезде басқа жаққа ауып кеткен екен.*

*Көңілге жылы тиетін Шегебай, Аяққұдық, Жаманшоқ атаулары да бір-бір тарих көрінеді. Аталарымыз бен аналарымыздың белдері бүгіліп, табан ет, маңдай терімен адал еңбек еткен жерлерінің осы атаулары кейінгі ұрпақтарға, біздерге қалдырған ескерткіш іспеттес.*

*Ауылдың әсем табиғатына арналған, жүректі тербетіп, балалық балауса кездерді еске түсіретін жырлар да баршылық. Соның бірін мысал ретінде келтірсек.*

***Мақпал ауылым***

***1-оқушы:*** *Туған жер өзіңе аранап жыр ақтарам,*

*Әр сайын, әрбір тасың қымбат маған.*

*Көргенде келбетіңді жер бетіңді,*

*Сарқылмайтын бойыңнан қуат табам.*

*Көзіме оттай ыстық бел бедерің,*

*Жер ұйығын өзіңе тең көремін,*

*Келген сайын мен саған сағынышпен,*

*Келе бергім келеді, келе бергім.*

*Қойныңда күміс көлің сарқылмаған,*

*Бұлақтарың бойыңнан тартылмаған.*

*Қайың, терек, қарағай орманыңмен,*

*Өңірің жап-жасыл боп айқындалған.*

***2-оқушы:*** *Мақпал тау, Мақпал ауыл, Мақпал көлім,*

*Сыртыңнан сені айтып, мақтан көрдім.*

*Туған жер, сенің ысытық құшағыңды,*

*Жырлай бергім келеді, жырлай бергім.*

*Батысында Орта тау өрлеп жатыр,*

*Шығысында Қарагер көлбеу жатыр.*

*Мақпал тауы екеуінің ортасында,*

*Өр тұлғалы бейне бір дара батыр.*

*Сенде өтті достармен жастық шағым,*

*Сенде жақтым алғашқы білім шамын.*

*Балалықтың балауса жасыл бағын.*

***3-оқушы:*** *Жүрегім менің неге күйінеді,*

*Сөз келіп көмейіме түйіледі.*

*Ауылымды, елімді ойлап еске алсам,*

*Жадырап көңіл шіркін сүйінеді.*

*Келеді көз алдыма сұлу жері,*

*Толқыған теңіздей боп күміс көлі.*

*Шоқ-шоқ боп талдар өскен белестерде,*

*Жайқалған ну орманмен батыс белі.*

***4-оқушы:*** *Орманы қарағай мен қайың, терек,*

*Жап-жасыл барқыттай боп жатқан бөлек.*

*Тауға да, тасқа да бай тұрған жері,*

*Бұлақтан көздер бар шыққан өзек.*

*Шоқай деп аталады бір өзегі,*

*Мақым тұр қырат жерді жайлап өзі.*

*Байғабыс ол да жатыр бір дөңінде,*

*Бұланды орман-тоғай жапқан төрді.*

***5-оқушы:*** *Мақпал тау ауылымның тұрған жері,*

*Мақпал көл аталады күміс көлі.*

*Мақпал деп ауылдың да аты аталады,*

*Таласар кісі бар ма бұған енді.*

*Әуелден Қарагер тұр бізідің жерде,*

*Табақтай төңкеріліп жатқан белде.*

*Маңайы шалғынға бай, жері майлы,*

*Кім қызықпас бұл маңда Қарагерге.*

***6-оқушы:*** *Жаман шоқ, Аяқ құдық, Шегебайлар,*

*Барады ұмытылып бұл атаулар.*

*Жалғыз топ арасында ол да жатыр,*

*Тарихи ескерткіштей есте қалар.*

*Жалғыз топ айдалада адасқандай,*

*Бір өзі жекелікке таласқандай.*

*Қосағаш бөлініп кеп бар ағаштан,*

*Жақындап күміс көлге жанасқандай.*

1. ***Өлкенің еңбек сіңірген танымал адамдары.***

*Соғыстан кейін ел есін жиып, бала-шағаларын асырау үшін колхозда, одан кейін совхозда аянбай еңбек етті. Ауылда білім ошағы тек мектеп қана болды. К.Маркс атындағы сегіз жылдық мектепте Садиық атамыздан кейін Сулейменов Бектеміс, Садвакасов Төлеген, Байгарина Жамиға, Шарипов Қамидолла, Сексенов Балтабек ағаларымыз басшылық етті. Бүгінгі күні міне басшымыз Тайшикова Ж.А. 16 жылдан бері басшылық қызметін атқарып келеді.*

*Совхоз кезіне ауыл басшысы Шарипов Қайролла атамыз, Тайшықов Рамазан аталарымыз, Бейсенбаев Аманғазы, Қалиев Сағыныдық ағаларымыз бригадир қызметін атқарды.*

*Рамазан ағамыз ерен еңбегі үшін Еңбек Қызыл Ту орденімен, Ленин орденімен марапатталынды. Сол сияқты егін шаруашылығымен айналысқан әкелеріміз Сағынбаев Жұмабек атамыз, Дүйсенбин Тұрсынбай атамыз, Данияров Оралбай аталарымыздың ерен еңбектерін атап өтуге болады. Таңнан кешке дейін темір тұлпарға мініп, ерен еңбек ете білген адамдар. Мектебімізден білім алып, жоғары оқу орнына түсіп, қазіргі күні барлық елге, Қазақстанға танымал азаматтарымыз да баршылық. Олар: Аяғанов Серік, Ахметов Бауыржан, Байгарина Алима, Малгаждаров Амантай және Сағынбаев Айтбай т.б. Осы сендер оқыған, айтқан өлеңдердің бәрін осы Айтбай ағамыз шығарған. Өз еліне арнап.*

*Қазіргі кезде елімізде 100-ге тарта отбасында 350-400-ге тарта адамдар тұрады. Елімізде қазақтан басқа басқа ұлт өкілдері де баршылық. Татар, қазақ, орыс, мордва , украин т.б. Бізідің еліміздің халықтары бір-бірімен тату. Бір-бірінен көмектерін еш аямайды. Мордва халқы біздің елімізге соғыстың алдында көшіп келген. Бүгін, міне, жарты ғасырдан артық уақыт біздің елімізде ұрпақтары өмір сүруде.*

*Осындай табиғаты тамаша, текті ауылдардың дамуына Ел басы, жергілікті әкімшіліктер , көңіл бөліп, бүгінгі күні міне жаңа мектеп ғимараты салынып берілді. Мектебіміз 2 қабатты, өте әдемі, бүгінгі күн талабына сай.Мектеп 2016 жылы 1-ші қыркүйекте ашылу салтанаты болды. Оған облыстан, ауданнан көрші ауылдардан қонақтар келіп, ауылымыздың 80 жылдық мерей тойын бірге атап өттік. Құрметті оқушылар! Бүгінгі күні Ел басымыздың «Болашаққа бағдар: Рухани жаңғыру» атты бағдарламасын бәрің естіп, теледидардан көріп жатырсыңдар. Біз өз Отанымзыдың тарихын, жерін, халқын жақсы білуіміз үшін, ең алдымен өз елімізді жақсы танып білуіміз керек. Сондықтан өз елдіріңнің тарихын біліп, оны кейінгі ұрпақтарға жеткізетін сендерсіңдер!*

***«Туған жер» әні орындалады.***